
RAPORT

asupra proiectului de Lege privind aprobarea Ordonanţei Guvernului nr.52/2006 pentru aprobarea numărului de exemplare din speciile urs, lup, râs şi pisică sălbatică, ce se pot recolta în cadrul sezonului de vânătoare 2006 - 2007
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu proiectul de Lege privind aprobarea Ordonanţei Guvernului nr.52/2006 pentru aprobarea numărului de exemplare din speciile urs, lup, râs şi pisică sălbatică, ce se pot recolta în cadrul sezonului de vânătoare 2006 - 2007, transmis cu adresa      nr.PL. X 769  din 25 octombrie  2006 şi înregistrat sub nr.24/576/24.10.2006. 

La întocmirea raportului, Comisia a avut în vedere avizul favorabil al Consiliului Legislativ şi avizul favorabil al Comisiei pentru administraţie publică, amenajarea teritoriului şi echilibru ecologic.
 Proiectul are ca obiect de reglementare aprobarea numărului de exemplare din speciile urs, lup, râs şi pisică sălbatică, care se pot recolta în cadrul sezonului de vânătoare 2006 – 2007, în scopul diminuării pagubelor produse de aceste specii, precum şi al asigurării securităţii şi sănătăţii publice. 
Proiectul de Lege privind aprobarea Ordonanţei Guvernului nr.52/2006 pentru aprobarea numărului de exemplare din speciile urs, lup, râs şi pisică sălbatică, ce se pot recolta în cadrul sezonului de vânătoare 2006 - 2007 face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul István Töke, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 25 de deputaţi, din totalul de 25 de membri ai comisiei.
Raportul Comisiei a fost adoptat  cu majoritate de voturi, înregistrându-se 24  voturi pentru şi o abţinere, în forma prezentată de Senat, în şedinţa din  7 noiembrie 2006.
Proiectul de lege a fost adoptat de Senat în şedinţa din 18 octombrie 2006.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
        PREŞEDINTE,




    SECRETAR,


     Dr. Atilla KELEMEN      


            Vasile MOCANU  
Întocmit: consilier Dr.  Anton PĂŞTINARU      

